Complexul rezidențial care va lua locul Kronvest Business Park va avea peste 300 de apartamente, investiția fiind de 14 milioane de euro

O companie româno-americană va investi 14 milioane de euro în construcția unui complex rezidențial cu peste 300 de locuințe în Brașov, în zona Carrefour, o zonă neexploatată din punct de vedere rezidențial până în prezent.

Proiectul Signature va fi format din două clădiri de 14 și, respetiv, 7 etaje și va avea în final 195 și, respectiv, 119 apartamente. Prima va fi cea mai înaltă clădire de locuit din Brașov, urmând să fie livrată în luna mai 2017, în timp ce cea de-a doua va fi livrată spre finalul anului viitor. Potrivit reprezentanților companiei, în primele săptămâni de vânzare deja s-au încheiat peste zece contracte de achiziție.

Unul dintre investitorii atrași în proiectul imobiliar este Avi Zikry, cofondator al start-up-ului new-yorkez ClickandImprove.com, o platformă care permite americanilor să contrecteze de acasă servicii de renovare ale caselor sau apartamentelor în care locuiesc.

Noul proiect aduce ca noutate pe piața imobiliară brașoveană ferestrele tip cortină, pe toată înălțimea peretelui, și cel mai modern și elegant mod de încălzire și răcire, sistemul HVAC, fără calorifere care să încarce spațiul de locuit.

Complexul va fi construit în locul pe care cu ani în urmă omul de afaceri Dan Cămârzan intenționa să construiască un proiect de birouri – Kronvest Business Park. Proiectul a fost însă abandonat odată cu venirea crizei.

Cămârzan intenționa să investească 30 de milioane de euro în trei clădiri de birouri clasa A cu 8, 9 șI 16 etaje. Deocamdată avizul a fost solicitat doar pentru clădirile de 8 și, respectiv, pentru cea de 16 etaje.

Cămârzan anunța în 2008 că „ în următorii 5 – 7 ani, Braşovul va avea nevoie de 120.000 – 150.000 mp spaţii de birouri”. Mai mult, proiectul urma să cuprindă cea mai înaltă clădire de birouri din oraș, cea de 16 etaje, cvare urma să dispună și de un heliport. Tot atunci, omul de afaceri spunea că prima clădire a Kronvest Business Park a fost închiriată aproape în întregime.

Proiectul a fost abandonat după ce mai multe firme ale grupului Kronvest au intrat, rând pe rând, în insolvență, Cămârzan plecând la un moment dat din țară.

Distribuie articolul: Facebook

Twitter

Email

Listare

